| Limanda*Limanda limanda* |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Actinopterygii |
| Subclase: | Neopterygii |
| Infraclase: | Teleostei |
| Superorde: | Acanthopterygii |
| Orde: | Pleuronectiformes |
| Suborde: | Pleuronectoidei |
| Familia: | Pleuronectidae |
| Subfamilia: | Pleuronectinae |
| Xénero: | *Limanda* |
| Especie: | ***L. limanda*** |

 |
| Nome binomial |
| *Limanda limanda*(Linnaeus, 1758) |

A **limanda**, é un peixe teleósteo da orde dos pleuronectiformes, familia dos pleuronéctidos e subfamilia dos pleuronectinos, unha das seis que integran o xénero *Limanda*,

É un peixe mariño, demersal, oceanódromo, de grande importancia comercial, de até 40 cm de lonxitude, que habita sobre fondos areosos pouco profundos nas costas do norte de Europa, desde Islandia, o norte de Noruega e os mares de Barents e Branco, polo norte, até o golfo de Biscaia, polo sur, sendo particularmente abundante no mar do Norte.

Taxonomía
---------

### Descrición

A especie foi descrita en 1758 polo naturalista sueco Carl von Linné (Linneo), baixo o nome de *Pleuronectes limanda*, na 10ª edición do seu *Systema Naturae*, obra na que se inicia o moderno sistema de clasificación e nomenclatura dos animais.

### Sinónimos

Ademais de polo nome actualmente válido, e polo orixinario que lle deu Linneo, a especie coñécese tamén polos seguintes sinónimos:

* *Liopsetta limanda* (Linnaeus, 1758)
* *Pleuronectes limandula* Bonnaterre, 1788

### Etimoloxía

O nome *limanda*, que Linneo empregou como nome específico (e que despois adoptou Gottsche para o xénero por el creado, e no que actualmente se sitúa esta especie) é un termo do latín científico tirado do francés *limande* "limanda", que á súa vez deriva do francés antigo *lumande*, e este do latín *lima*, "lima" (utensilio dos carpinteiros), ao que lle engadiu o sufixo *-ande*; estes peixes serían así denominados a causa da rugosidade da súa pel, no sentido de que era 'boa para limar'.

Características
---------------

A limanda ten unha aparencia similar á da solla (*Platichthys flesus*) e á doutros pleuronectinos e, así mesmo, ten ambos os ollos situados normalmente no lado dereito do corpo.

A súa boca é pequena, e as escamas que recobren o lado pigmentado (superior) do seu corpo son moi rugosas (como nas demais especies do xénero).

A superficie superior do corpo é xeralmente de cor parda pálida, con manchas escuras dispersas, pero no ten os puntos alaranxadoss típicos da aolla. As aletas pectorais poden ser alaranxadas.

A liña lateral caracterízase por unha distintiva curva semicircular por encima da aleta pectoral. As aletas dorsal e anal forman unha curva lixeiramente arredondada ao redor do contorno do corpo.

Pode alcanzar un tamaño duns 40 cm, e un peso de até 1 kg, pero os exemplares capturados raramente miden máis de 30 cm.

Bioloxía
--------

### Hábitat e distribución

Mapa de distribución da limanda.
Esta especie vive sobre fondos brandos, en xeral areosos, pouco profundos, desde os 5 aos 150 m, e distribúese polas costas do norte de Europa, entre os 72° N e os 43° N, e entre os 25° W e os 45° E, desde Islandia, o norte de Noruega e os mares de Barents e Branco, polo norte, até o golfo de Biscaia, polo sur, sendo particularmente abundante no mar do Norte, sendo o peixes planos máis abundante desta rexión, cunha poboación estimada de até os 15 millónms de toneladas.

### Alimentación

A limanda aliméntase de moluscos gasterópodos e bivalvos, vermes poliquetos, crustáceos, equinodermos (ofiúras e pequenos ourizos) e, en menor proporción, de pequenos peixes bentónicos (especielmente gobíidos e alepisáuridos).

#### Competencia coa solla

Como a súa dieta e similar á da solla, en moitos lugares do mar do Norte os pescadores consideran que a limanda é un serio competidor das máis valiosas sollas, debido á súa abundancia. Pero a dieta da limanda é máis ampla que a da solla, e unha reprodución máis rápida, porque moitas limandas conseguen desovar antes de ser o suficientemente grandes como para caer nas redes de pesca. Por iso nalgúns lugares incrementouse o número de individuos, ao tempo que o da solla diminuíu seriamente (por exemplo, nos caladoiros daneses.

### Reprodución e desenvolvemento

#### Reprodución

Os machos da limanda alcanzan a madureza sexual, no mar do Norte, aos 2 ou 3 anos de idade, cando miden de 10 a 20 cm; as femias, cando teñen de 3 a 5 anos e miden entre os 20 a 25 cm.

A desova prodúcese entre xaneiro e agosto, máis cedo nas costas da Gran Bretaña, máis tarde no mar do Norte (entre abril e xuño) e no mar de Barents (entre xuño e xullo). A desova ten lugar en toda a súa área de distribución a de 20 a 40 m de profundidade (a máis profunda, no sur do mar Báltico).

Cada femia produce entre os 50 000 e os 150 000 ovos, peláxicos, que miden 1 mm de diámetro.

#### Desenvolvemento

Os ovos eclosionan ao cabo de entre 3 e 12 días, segundo a temperatura da auga, dando lugar a larvas, así mesmo peláxicas, de 2,4 mm, que non se desprazan até os fondos de 6 a 70 m até que xa se metamorfosearon a peixes planos e miden uns 14 mm. A taxa de crecemento varía notabelmente segundo a localidade.

#### Lonxevidade

A máxima idade rexistrada alcanza os 12 anos.

Pesca
-----

A pesar da súa abundancia, a limanda foi considrada até hai pouco tempo como unha especie non comercial, e a maioría dos espécimes capturados só se apañaban durante a pesca doutras especies. Porén, a diminución das capturas doutros peixes moi apreciados, como o bacallau (*Gadus morhua*) e o fogueiro (*Melanogrammus aeglefinus*) fixeron que a limanda se convertera nunha especie comercial cada vez máis importante.

A miúdo a limanda é unha captura accesoria da pesca doutras especies con artes de arrastre e de cerco. De difícil transporte, comercialízase conxelada ou en fresco, conservada en xeo, e consómese xeralmente en filetes.

Notas
-----

1. ↑  Lahuerta Mouriño, Fernando e Francisco X. Vázquez Álvarez (2000): *Vocabulario multilingüe de organismos acuáticos*. Santiago de Compostela: Xunta de Galicia / Termigal. ISBN 84-453-2913-8, p. 82.
2. 1 2 3  *Limanda limanda* (Linnaeus, 1758) no WoRMS.
3. ↑  *Limanda* Gottsche, 1835 no WoRMS.
4. ↑  Sinónimos de *Limanda limanda* (Linnaeus, 1758) en FishBase.
5. ↑  "Limande". *Trésor de la Langue Française informatisé*. Consultado o 2021-03-16.
6. ↑  "Limande". *Trésor de la Langue Frrançaise informatisé*. Consultado o 2022-12-12.
7. ↑  Webster's New International English Dictionary. Webster. 2012.
8. 1 2 3 4 5  *Limanda limanda* (Linnaeus, 1758) en FishBase.
9. 1 2 3 4 5 6 7 8  Muus, Bent J. *et al.* (1998), pp. 262-263.
10. ↑  Burton, Maurice & Robert Burton (2002): "Dab". En *The international wildlife encyclopedia*, 10. Marshall Cavendish. ISBN 978-0-7614-7266-7, pp. 634–5.
11. ↑  North Sea Task Force (1993): *North Sea quality status report 1993*. Fredensborg, Denmark: Olsen and Olsen. ISBN 978-1-872349-07-7, p. 70.
12. ↑  Dab en British Sea Fishing.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Limanda limanda Modificar a ligazón no Wikidata*** |

### Bibliografía

* Cooper, J. A. & F. Chapleau (1998): "Monophyly and intrarelationships of the family Pleuronectidae (Pleuronectiformes), with a revised classification". *Fish. Bull.* **96** (4): 686-726.
* Muus, Bent J.; Jørgen G. Nielsen; Preben Dahlstrøm e Bente O. Nyström (1998): *Peces de mar del Atlántico y del Mediterráneo*. Barcelona: Ediciones Omega. ISBN 84-282-1161-2.
* Nelson, Joseph S. (2006): *Fishes of the World*. Nova York: John Wiley & Sons, Inc. ISBN 0-471-25031-7.

### Outros artigos

* Pleuronectiformes
* Pleuronéctidos
* *Limanda*

### Ligazóns externas

* *Limanda limanda* Arquivado 07 de marzo de 2016 en Wayback Machine. na EOL. Contén informacións e numerosas imaxes e mapas de distribución *(en inglés)*.
* *Limanda limanda* na ADW. Contén abundante información sobre a especie e numerosas referencias bibliográficas *(en inglés)*.

|  |  |
| --- | --- |
| Control de autoridades | 
* Wd: Q1135526
* MAG: 2780008265

 |

|  |  |
| --- | --- |
| Identificadores taxonómicos | 
* ADW: Limanda\_limanda
* BioLib: 146170
* Dyntaxa: 206210
* EPPO: PLNCLI
* EUNIS: 122886
* FishBase: 695
* GBIF: 5213960
* iNaturalist: 61387
* IRMNG: 11075303
* ITIS: 172881
* IUCN: 18214863
* NBN: NBNSYS0000176141
* NCBI: 27771
* Soortenregister: 138511
* TAXREF: 70542
* WoRMS: 127139

 |

|  |  |
| --- | --- |
| Identificadores | 
* UMLS: C1081457
* UNII: R3495A59ZZ

 |